Twee gevonnis wat kerkgangers beroofArgieffoto. Twee mans wat in Maart verlede jaar by ŉ kerk in Rustenburg, Noordwes, ingestorm en skote afgevuur het voordat hulle kerkgangers beroof het, is in die plaaslike streekshof gevonnis. Kapt. Elsabe Augoustides, woordvoerder van die polisie, het gesê Molefe Lehole (22) en Thabiso Innocent Rankhasa (32) is albei tot 15 jaar tronkstraf gevonnis vir roof met verswarende omstandighede. Die twee was deel van die rooftog op 19 Maart 2017 toe drie rowers tydens ŉ diens by die kerk in Oos-einde ingestorm het. Maroela Media het vroeër berig kerkgangers is van hul selfone, kontant en handsakke beroof. Die kerk se videokamera is ook gesteel. Vier vroue, tussen 17 en 58 jaar oud, het vleeswonde tydens die rooftog opgedoen. Gemeentelede het destyds die mans agternagesit en een van hulle is oomblikke ná die rooftog aangekeer. Die ander twee is later dieselfde dag in Uitbreiding 13 in Boitekong in hegtenis geneem. Volgens Augoustides het die polisie twee weke later beslag gelê op twee vuurwapens wat tydens die rooftog gebruik is. Een van die pistole is voorheen van ŉ veiligheidswag geroof. Die reeksnommer van die tweede pistool was afgevyl. Die meeste van die goedere wat geroof is, is tydens die inhegtenisnemings teruggevind. Die derde verdagte, Kodisang Mohajane (23), het egter intussen uit polisieaanhouding ontsnap en is steeds op vrye voet.